CELEX: 32014R0550
Language: lv
Date: 2014-05-20 00:00:00
Title: Komisijas Īstenošanas regula (ES) Nr. 550/2014 ( 2014. gada 20. maijs ) par atsevišķu preču klasifikāciju kombinētajā nomenklatūrā

23.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 155/15
            
         KOMISIJAS ĪSTENOŠANAS REGULA (ES) Nr. 550/2014
   (2014. gada 20. maijs)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 20. maijā
      
         
            Komisijas
         
         
            un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Aparāts (tā dēvētais “liesmas detektors”), kas sastāv no pasīviem infrasarkanā un ultravioletā starojuma sensoriem, optiskā filtra, novērtēšanas moduļa, trim izejas relejiem (ugunsgrēka signalizācijas relejs, bojājuma relejs un palīgrelejs) un trīs krāsu statusa LED (kas rāda normālas darbības, ugunsgrēka un bojājuma stāvokli), cilindriskā korpusā ar apmēram 12 cm diametru, apmēram 25 cm garumā. Tā darbības diapazons ir 18–30 V līdzstrāva.
                  Aparāts ir ugunsgrēka signalizācijas sistēmas komponents. Sensori vienlaikus uztver uguns izraisīto infrasarkano un ultravioleto starojumu. Ja starojums pārsniedz noteiktu robežu, aparāts caur ugunsgrēka signalizācijas releju raida elektrisko signālu uz ugunsgrēka signalizācijas aparātu. Ugunsgrēka signalizācijas aparāts nav uzrādīts kopā ar šo aparātu.
               
               
                  8536 50 19
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 8536, 8536 50 un 8536 50 19 formulējumu.
                  Klasificēšana pie pozīcijas 8531 skaņas vai vizuālās signalizācijas elektroiekārtām nav iespējama, jo aparātam nav autonomas signalizācijas spējas (sk. arī harmonizētās sistēmas skaidrojumus par pozīciju 8531, trešās daļas H punktu).
                  Klasificēšana pie pozīcijas 8537 aparātiem, kas aprīkoti ar diviem vai vairākiem pozīciju 8535 un 8536 aparātiem, arī nav iespējama, jo šis aparāts ir aprīkots tikai ar tāda paša tipa pozīcijas 8536 aparatūru (trīs releji) (sk. arī harmonizētās sistēmas skaidrojumus par pozīciju 8537, b) izņēmumu).
                  Aparāts uztver uguns starojuma līmeni tikai tad, ja tas pārsniedz noteiktu robežu, nenorādot precīzu apjomu. Starojuma izmaiņu reģistrēšana nav tas pats, kas siltuma daudzuma mērīšana vai kontrole. Tāpēc klasificēšana pie pozīcijas 9027 ierīcēm un aparatūras siltuma mērīšanai vai kontrolei arī nav iespējama.
                  Aparātam ir automātiska slēdža funkcija, tāpēc tas ir klasificējams ar KN kodu 8536 50 19 pie citādiem slēdžiem spriegumam, kas nepārsniedz 60 V.